Ylen MOT-ohjelman testauttamista sianlihoista löytyi MRSA-bakteeria.

MOT lähetti Eviran laboratorioon kaikkiaan 25 lihapakettia.

Pakastetusta tanskalaisesta joulukinkusta löytyi Eviran laboratoriossa antibiooteille vastustuskykyistä MRSA:ta.

Antibiooteille vastustuskykyistä MRSA-bakteeria löytyi sekä tanskalaisesta pakastetusta joulukinkusta että hollantilaisista pekonikuutioista, MOT kertoo tänään nähtävässä ohjelmassa.

MOT osti 25 pakettia sianlihaa eri puolilta pääkaupunkiseutua. Lihat testattiin Elintarviketurvallisuusvirasto Eviran laboratoriossa. Kotimaisia lihatuotteita oli 20, eikä niistä löytynyt MRSA-bakteeria. Ulkomaisia näytteitä oli viisi: kolme tanskalaista ja yksi hollantilainen ja yksi saksalainen.

S-ryhmän Prismasta ostetusta tanskalaisesta pakastejoulukinkusta sekä K-marketista ostetusta hollantilaisesta pekonikuutiopaketista löytyi antibiooteille vastustuskykyistä MRSA-bakteeria. Kinkun bakteeri oli ns. ihmisperäinen bakteerin muoto.

Tartunta ihon kautta

Ohjelman toimittajan otettua yhteyttä pekonikuutiot myyneeseen kauppaan Kesko veti tuotteen pois kauppojen hyllyiltä koko maassa. Muut erät pysäytettiin varastoille bakteerimääritystä varten.

Sen sijaan S-ryhmän edustaja totesi, ettei tieto kinkun sisältämästä bakteerista aiheuta ”välttämättä yhtään mitään” toimenpiteitä, koska sitä ei pidetä elintarviketurvallisuusriskinä. Tätä S-ryhmän edustaja perustelee ohjelmassa sillä, että heidän saamiensa tietojen mukaan MRSA ei tartu ihmiseen lihan välityksellä.

Ohjelmassa todetaan, ettei MRSA tartu ihmiseen lihaa syömällä. Se voi kuitenkin tarttua ihon ja limakalvojen kautta, kun käsitellään raakaa lihaa.

Professori Anna-Liisa Myllyniemi Eviran elintarvike- ja rehumikrobiologian tutkimusyksiköstä toteaakin ohjelmassa, että raa’an lihan käsittelyssä pitää olla hyvin huolellinen. Hän korostaa käsienpesun tärkeyttä ennen ja jälkeen lihan käsittelyn ja tähdentää, että liha ja raakana syötävät elintarvikkeet käsitellään aina eri välineillä. Lisäksi lihan kypsentäminen täysin kypsäksi on tärkeää, jotta bakteerit kuolevat varmasti.

– Olisin tosi tarkkana siinä, Myllyniemi painottaa.

Viisi kuollut

MRSA on tullut tunnetuksi sairaalabakteerina, joka antibiooteille vastustuskykyisenä vaikeuttaa monin tavoin sairaanhoitoa. Suomessa löytyy vuosittain noin 1 200 MRSA-tapausta.

MRSA:ta on nykyisin tehotuotannon myötä myös sioilla, koska eurooppalaisilla sikatiloilla eläimiä lääkitään runsaasti antibiooteilla. Suomessa sikojen MRSA-tilannetta ei ole selvitetty laajemmin, mutta Evira arvioi, että noin 15 prosenttia Suomen sikatiloista voi olla sellaisia, joiden eläimistä löytyy tätä bakteeria.

Tanskassa tilanne on aivan toinen. Siellä sika-MRSA:ta kantoi viime vuonna jo 88 prosenttia sioista. Tämä MRSA-muoto löytyi ensimmäisen kerran ihmisestä Tanskassa vuonna 2007, ja tänä vuonna sen on saanut siellä jo yli tuhat ihmistä. Viisi on tanskalaista on kuollut tartunnan vuoksi.

Tanskassa keskustelu sika-MRSA:sta käy kuumana. Kaksi asiaa tutkinutta toimittajaa tuomittiin sakkoihin 12 MRSA-sikatilan nimien paljastamisesta.

MOT Yle TV1:llä tänään klo 20.